ጠበቓ፤ ብተደጋጋሚ መሰኻኽር ዓቃቢ ሕጊ ኣይቐረቡን ብዝብል ዝውሃቡ ቖጸራታት ነይሮም። ብሰንኩ ከኣ እቲ ቖጸራታት ተናዊሑ። እቲ ቀንዲ ምኽንያት ግን ነቲ ጉዳይ ዝርኢ ዝነበረ መበል 15 መጋብኣያ ገበን [ብናይ ሕጊ ስሙ 3ይ ናይ ገበን መጋብኣያ] ብዙሕ መዛግብቲ ዘለዎ እዩ፤ ግን ድማ 4 ዳያኑ ጥራሕ'ዮም ዘለው። እቲ ሜጀር ጀነራል ክንፈ ዳኘው ዝተኸሰሰሉ ጉዳይ ግን ንበይኑ ክረአ ዝነበሮ ጉዳይ እናሃለወ በዚ ብዙሕ መዛግብቲ ዘለዎ ቤት ፍርዲ'ዩ ዝርአ ነይሩ። በዚ ምኽንያት ኣብ ሓደ መጋብኣያ ቐጺሉ ኣብ ዝውሃብ ቖጸራ ናይ ሰለስተ ወይ ኣርባዕተ ወርሒ ኣፈላላይ ስለ ዝህልዎ ክጓተት ጸኒሑ። ተፈጥሮኣዊ ባህሪ ናይቲ መጋብኣያ እዩ ክብሃል ይከኣል። ብይን ንምሃብ ሓሙሽተ ወይ ሽዱሽተ ወርሒ እንተወሲዱ ድማ ብቐጥታ ምስ ፍትሓውነት ስለ ዝተሓሓዝ ጉድለት ፍትሓውነት ነይሩዎ እዩ። ገለ ብቕልጡፍ ዝርኣዩ መዛግብቲ፣ ምስክር ተሰሚዑ ብይን ተዋሂቡ ዝተፈትሑ ሰባት ግን ርኢና ኢና። ቢቢሲ፡ ኣብ ቤት ማእሰርቲ ዘሎ ኣተሓሕዛን ነጻነትንከ እንታይ ይመስል?
